Ábrahám Erika

*Imperia vendégkönyve*

eljöttek hozzám

bemásztak az ablakomon

hajnalban felzörgettek

gyere velem nyugatra

piros rózsával jöttek

cukros epret hoztak

gyűrűt kabátot

herpeszvírust húst

gyermeket hoztak

rám hagyták fölös

tárgyaikat mielőtt

külföldre mentek

meghaltak kihűltek

elcsalta őket más

nők peteérése

mellőlük fordulnak

olykor sarokba

elképzelik olyan

vagyok mint régen

virtuális jeleket

küldenek névnapomra

*Imperia hátradől*

újhold legyen és elég ösztrogén

olyankor azt játszom hogy szeretlek

ágyamon ülsz erektált fiúsellő

szép vagy szinte fele az egynek

elképzelem hogy múlttalan vagyunk

még nem mozdult öl csípőd ritmusára

s csak hogy a kéj mértékét fokozzam

közben én sem gondolok senki másra

első szüzei vagyunk a megszokásnak

még lehetsz nekem mint tejnek a fehér

még új a hold mondogatom magamnak

még elhiszem végül és ennyit megér